Seksskrywery - Jy en die RegJy en die Reg
Tuis › Artikels › Seksskrywery
Maandag | 08 November | 2021
Volgens die Kinsey Instituut het meer as 'n derde van die Suid Afrikaanse bevolking selfone maar ongelukkig gebruik 77% van die selfoonbevolking hul selfoon nie net om te bel of te teks nie maar wel vir seksskrywery. Veral ons tienerbevolking trap in die strik om eksplisiete foto's van hulself aan ander persone te stuur sonder om die gevare daarvan werklik te besef.
Uit navorsing in 2006 deur Bassoon en Chetty blyk dit dat 64% adolessente tussen ouderdomme 13 en 17 jaar blootgestel is aan pornografiese beelde op die internet – meesal per ongeluk – en hoewel die massamedia die blaam dra vir die adolessente se seksskryfneigings is dit eerder die veranderde sosiale norme en groepsdruk van klasmaats wat adolessente in hierdie net intrek en nie die gesiglose boef op die web wat onskuldige kinders lok nie.
Seksskrywery kom meer voor onder meisies as seuns omdat meisies meer onder druk kom van seuns om foto's te stuur. Dit word beskou as pret en flirt of as 'n manier om 'n spesiale seksie persentjie vir hul seunsvriend te stuur. Die media is ook voorskriftelik t.o.v. manlikheid, vroulikheid en seksualiteit en die seksualisering van meisies lei daartoe dat meisies gewaardeer word op grond van hul seksualiteit. Tieners leef ook in 'n intens visuele kultuur waar 'n premium geplaas word op skoonheid, glans en aantreklikheid en seuns is onder druk om manlike heldhaftigheid, welvaart, en seksuele vaardigheid te beliggaam indien hulle sosiale status wil bekom. Dus, om 'n plek in hierdie hiërargie te vestig, beteken om naakfotos bymekaar te maak en te spog met oorwinnings.
Persone wat betrokke is by seksskryfaktiwiteite moet kennis neem van die feit dat hulle betrokke is by die skep, besit en verspreiding van kinderpornografie, wat 'n strafbare oortreding is. Adolessente mag dink seksskrywery is pret maar die gevolge is ernstig. Menige tiener is onbewus van die kriminele implikasies van seksskrywery ondanks die feit dat konsensuele seks tussen adolessente tussen 12 en 16 jaar nie gekriminaliseer word nie, maar waar 'n eksplisiete foto geskep word of waar 'n adolessent in besit is van so 'n foto of dit versprei, hulle nog aangekla kan word vir die besit en verspreiding van kinderpornografie en hul name kan op die NRSO ( Nasionale Register van Seksoortreders) geplaas word. Alle seksueel eksplisiete beelde wat deur enige persoon onder 18 jaar gestuur of ontvang word, word geklassifiseer as poronografie. Verder, leerders wat weet van sulke inhoud op hul vriende se selfone is verplig om dit te rapporteer of loop die risiko om as medepligtige in 'n kinderpornografiesaak aangekla te word.
Ingevolge die Wysigingswet op Films en Publikasies van 2019 kan 'n persoon wat skuldig is aan wraakpornografie twee jaar tronkstraf en/of R150 000 boete opgelê word indien die slagoffer onidentifiseerbaar is maar wanneer die slagoffer op enige manier identifiseerbaar is, byvoorbeeld deur tatoeëring of geboortevlekke of selfs die agtergrond van die foto, verdubbel die boete en die tronkstraf.
Die gevare van seksskrywery
Verlies aan beheer oor wie die foto's sien en hoe dit verder versprei word
2 .Vernedering en sielkundige gevolge wanneer die foto's versprei word na familie en vriende, wat kan lei tot kuberboeliery, negatiewe skolastiese gevolge wat tot skorsing uit 'n skool kan lei, wat weer vir die persoon self verdere sielkundige gevolge kan inhou en selfs tot selfdood kan lei
Die moontlikheid van afpersing en viktimisering
Word slagoffer van wraakpornografie, d.w.s. die verspreiding van eksplisiete materiaal sonder die slagoffer se wete om hulle te verneder of wraak te neem
Adolessente is ook onbewus daarvan dat hulle 'n digitale voetspoor skep wat onbepaald in die kuberruim kan voortleef. 'n Persoon se seksskryfgeskiedenis kan onverwagte beroep- of studie-implikasies inhou wanneer werkgewers en akademiese instellings aanlyn sifting doen van voornemende kandidate se aanlyn geskiedenis.
Wat maak jy as jy of jou kinders geviktimiseer word?
Moenie die boodskappe verwyder nie maar neem skermfoto's van die boodskappe van die boelie of afperser want dit kan dien as bewysstukke in 'n hofsaak.
Kontak dadelik 'n regskenner. Win dadelik regshulp in en vind uit wat jou regsopsies is.
Meld die saak by die polisie aan en verkry 'n saaknommer.
Stop alle kontak met die afperser.
Rapporteer die afperser aan die sosiale platform waarop hulle jou kontak.
Verkry berading omdat dit 'n traumatise gebeure is.
Hoe beskerm ek myself?
Vermy liefs kontak met vreemdelinge aanlyn. Doen ook 'n Googlesoektog na hul name en indien moontlik ook hul profielfoto's omdat kwaaddoeners soms ander mense se profielfoto's gebruik. Moenie persoonlike inligting deel met vreemdelinge nie. Moenie eksplisiete foto's van jouself deel nie.
Wys jou kind op die sielkundige skade en direkte wetlike gevare van seksskrywery al weet jy jou kind is nie betrokke by so iets nie.
Dink voordat jy die stuurknoppie druk.
The prevalence and characteristics of sexting behaviours among adolescents and adults in Cape Town, South Africa
Kim Cheryl Schloms-Madlener
Sexting is no Joke
The Dangers of Sexting in South Africa
Report on internet usage and the exposure of pornography to learners in South African schools. The Film and Publications Board.